Insaan ki body language, yaani ki uski "deh bhaasha"
uske baare mein bohat si aisi baatein bol jaati hain
jinko ki woh insaan kabhi bol nahi sakta
Aur agar apko saamne wale ki body language ko
samjhna aa gaya
toh apko pata hoga koi apko sach bol raha hai
ya jhoot bata raha hai
dosti karna chaah raha hai
ya peecha chura raha hai
pasand nahi karta,
ya dil ka haal chupa raha hai
So, doston aj main apko bataunga
10 aisi body language ke tips
jinko jaan ne ke baad,
aap doosron ke mind ko read kar paaoge
Aur
Iss video ko dekhne ke baad,
aap doosron ki feelings
doosron ke behaviour, doosron ke nature
doosron ke mann mei kya chal raha hai
wo humesha jaan paaoge
Aao shuru karte hain pehle point se
Sabse pehle discuss karte hain
Eyes- yaani ki aankhein
Bohat koshish ki apni bhaavnaaon ko chupane ki
par kya pata tha
aankhein hi sab raaz khol deti hain!
Doston,
Doosron ki aankhon ki putliyaan
palkein,
eye contact ya eye balls
humein bata deti hain ki unke mann mei kya chal raha hai
Tabhi toh kehte hain
"Aankhein dil ka aaina hoti hain"
Toh, ayiye jaante hain
kaise hum doosron ki aankhon se
ye samajh sakte hain
Pupil, yaani ki aankhon ki putliyaan bhi
saamne wale ki mann ki baat keh jaati hain
Agar toh aapse baat karte waqt
unki aankhon ki putliyaan phaili hui si hain,
toh iska matlab hai,
ki woh aapse attracted hain
Aapko pasand karte hain
Aapka saath chaahte hain
Lekin har baar aisa ho, zaruri nahi hai
Bohat baar aas paas ki light ki wajah se
jab light, roshni, zyada hoti hai,
Toh woh aankhon ko chubhti hain
Uski wajah se bhi putliyaan phail jaati hain
Toh, thoda sambhal kar!
Aisa na ho ki zyada light ke chakkar mein
aapki dosti kharaab ho jaye!
Doston, ek insaan ke eye balls bhi
itna kuch keh jaate hain
jitna ki woh insaan khud bhi naa keh sake!
Jab aap kisi se baat kar rahe ho,
Aur uske eyeballs left ki side,
Upar ki taraf hon,
Toh samajh jaayein
ki woh kisi baat ko yaad karne ki koshish kar rahe hain
Apne brain, apni memory par zor daal rahe hain
Aur wahi agar unke eyeballs
right side mein upar ki taraf hon,
Toh samajh lein ki woh
kalpana kar rahe hain
Wo soch rahe hain, wo kuch imagine kar rahe hain
Wo kuch create kar rahe hain
Ho sakta hai, jhoot bana rahe hain
Jo cheez exist nahi kar rahi,
usko banane ki koshish kar rahe hain
Jhoot ko pakda ja sakta hai
Eye contact ki baat karein toh
jab koi apki aankhon mei dekhte hue
Aapse baatein kar raha hai,
toh iska matlab ye hai ki
woh apki baaton mein,
Apko sunne mei interested hai
Aapse baatein karne mein interested hai
Haan, agar koi bohat zyada der tak
Aapko dekhe hi jaa raha hai,
jisko ki hum normal language mei "ghoorna" kehte hain
Agar koi aisa kar raha hai toh iska matlab hai
ki woh aapse pareshaan hai, woh aapse gussa hai
woh aapse irritated hai
Aur agar koi apki baatein sunte- sunte
aapse nazrein nahi mila raha,
toh iska matlab hai,
ki woh yaa toh uncomfortable hai,
Yaa aapki baaton mei interested nahi hai
Toh aise mein khud se hi samjhdaari dikhaate hue
chup ho jaayein
Yaa phir topic badlein
Kissi aise topic ki baat karein
jis mein woh comfortable ho, woh interested ho
And doston, sirf aankhein hi nahi,
balki palkein bhi
saamne waale ki mann ki baat ko
ujaagar kar deti hain
Agar toh kissi ki palkein normally jhapak rahi hon,
Tab toh theek hai
Lekin agar palkein bohat tezi se,
lagataar jhapak rahi hain,
Toh aap samajh sakte ho ki
saamne wala theek nahi hai
Unko koi stress hai
Lekin agar koi apni palkein
bilkul kam jhapka raha hai
Ye jaan boojh kar koshish kar raha hai
ki uski aankhein zyaada na jhapkein
toh iska matlab hai, woh koshish kar raha hai
Aapse apni feelings ko, emotions ko
chhupaane ki
Aap notice karenge ki ye jo
chess players hote hain na,
woh jab game chal raha hota hai,
toh apni palkein kam se kam jhapkaate hain
taaki saamne wala jo player hai,
woh unki aankhon ko padh kar,
unke mann mei chal rahi baaton ko samajh naa paye
Second point- Lips
Doosre se baat karte hue,
Uski hothon ki taraf dekh kar
Aap samajh sakte ho
ki uske mann mei kya chal raha hai
Agar toh aapse baat karte waqt
saamne wale ne apne honth
andar ki taraf tightly band kiye hue hain
Toh aap samajh sakte hain
ki woh aapki kahi baat se ittefaq nahi rakhte
Unhe aapki baat sahi nahi lag rahi,
woh aapse agree nahi kar rahe
Aur agar koi
baar-baar apne lips ko bite kar raha hai
toh aap samajh sakte hain ki woh
iss waqt bohat hi pareshaan hai
kisi baat se stressed hain
ya unhei koi chinta sata rahi hai
Ek gaana yaad aa gaya
Chhupe honth tere...
pareshaan mann mera...
Agar koi baar- baar apne munh par
haath rakh raha ho,
apne honth apne haathon se chhupa raha hai,
toh iska matlab hai
woh apne emotions chhupana chahta hai
Woh nahi chaahte
ki aap unki bhaavnaaon ko padh lein,
unke dil ka haal jaan lein
Ab baat karte hain Congress... I mean, haathon ki
Third point- hands
Bohat baar log baat karte hain apne haathon se
Aapko aise signals de jaate hain
ki aap unke baare mein jaan sako
Toh ayiye jaante hain , hand movements
Haathon ki movements
Kya signals deti hain
Agar toh saamne wale insaan ne
baat karte waqt apni hathon ki muthhi
bohat tight band kar rakhi hai,
toh iska matlab hai ki abhi wo bohat gussa hai
ya pareshaan hai
aur apne gusse ko ya pareshaani pe
qaaboo paane ki koshish kar rahe hain
Aur agar saamne wala baat karte waqt
apne hathon ko fold kar leta hai
toh iska matlab wo defensive mode mein hai
yaabi ki khud ko bachaaye rakhna chahte hain
wo khud se hi simat kar reh jana chahte hai
In short, folded hands ka matlab
woh aapse bohat zyada khulna nahi chahte
aapse bohat zyada agree nahi karna chahte
Wo apne aap mei reserved rehna chahte hain
defensive rehna chahte hain
aur agar koi apse baat karne waqt
apni ungliyaan baar baar table par baja raha ho,
toh iska matlab hai ki woh kisi baat se
bohat frustrated hain
dukhi hain
ya phir woh apki baat se bohat bore ho rahe hain
Aur agar koi apne dono hath
peeche rakh kar aapse baat kar raha hai
toh iska matlab ye hai ki woh aapse
baatein karne mei bore feel ho rahe hain
ya phir
chinta mein hain ya gusse mein hain
Haan lekin agar koi student apni teacher se
kuch baat karta hai
aur woh haath peeche ki taraf karta hai
Toh woh respect hai
woh bore nahi ho raha aur gussa nahi ho raha
Taangein chalne ke kaam aati hain
naachne ke kaaam aati hain
kissi ko maarne ke kaam aati hain
par inki bhaasha samajh lein na,
toh ye bohat kaam aati hain
Fourth point- Legs
Ek insaan ke baithne par
uske legs, uske paanv
kis taraf hain
usse bhi uske baaremein bohat kuch pata chalta hai
kisi party mein
kisi family function mein
kisi event mein ya social gathering mein
agar toh kisi ke paanv
V shape banate hain
jis mein ki unka ankle
andar ki taraf ho
toh iska matlab hai ki woh insaan
logon ko apni taraf kheenchna chaahta hai
woh chaahta hai ki zyada se zyada log
uske qareeb aayein
usse judein
Lekin wahi agar kisi insaan ke paanv seedhe hain,
toh iska matlab woh satisfied hai
usko kisi ke saath judne mein ya alag hone mein
koi khaas fark nahi pad raha
usko importance ya ttention nahi chahiye
Aur agar A ban raha ho
yaani ke ankles ke beech
thumbs ke comparision mei zyada distance ho
Toh iska matlab ki woh insaan kaafi introvert hai
aur reserved nature ka hai
woh nahi chahta ki log usse milein ya judein
Ye under confident log hain
Jin mein confidence kam hota hai, unki pehchaan hai
Baat karte waqt agar saamne wala apne paanv
open karke baitha hai,
toh iska matlab hai
woh dominating nature ka hai
Usko aoni chalaana pasand hai
woh chaahta hai cheezein uske hisaab se chalein
woh kissi bhi situation mein
in charge banna chaahta hai
Aise agar koi apni ek taang
doosri taang ke upar rakh kar baitha hai,
lekin inke dono paanv neeche ki taraf hain
toh iska matlab hai ki woh insaan thoda
closed nature ka hai
sharmaata hai, introvert hai, shy hai
Lekin agar ek taang doosri taang ke upar hai,
aur 90 degree ka angle ban raha hai,
toh ye confidence ki pehchaan hai
woh insaan confident hai
Ye dooriyaan...
Fifth point- closeness
Koi insaan aapse baat karte waqt
aapse kitni door khada hai
usse decide hota hai ki woh apke liye kya feel karta hai
aapko kya ehmiyat deta hai
Agar koi 6-18 inch ki doori par khada ho kar
aapse baatein kar raha hai
toh iska matlab hai
ki unka aapse bohat hi close relation hai
Ya woh aapke saath bohat hi comfortable hain
Aur ye wahi distance hai jo gale milne waqt
kaan mei kuch kehne waqt
ya doosre ko touch karne waqt hota hai
Aur agar ye distance
dedh feet se chaar feet ke beech ka ho
Iska matlab ye hoga ki
woh aapse baatein karne mein comfortable toh hain
par uss waqt mein intimacy wali feelings nahi hain
so aisa distance generally family members
aur close friends mein hota hai
matlab ki woh dost toh hain,
par... dildaar nahin hain
Aur agar koi aapse 4 feet se 12 feet ki doori par hai,
aur apse baat kar raha hai ya apko dekh kar muskura raha hai,
toh ye samajh lein ki woh apse
sirf jaan pehchaan tak hi seemit rehna chaahte hain
woh aapse close friendship ya close relation
expect nahi kar rahe
woh aapke saath abhi bohat zyada cofortable nahi hain
Lekin doosron ko comfortable karna aur
iss distance ko kam karna,
ye bhi ek art hai
Lekin iss distance ke chakkar mein Timmy ki tarah
Aisa karna mat shuru kar dena
Ek muskuraahat insaan ke raaz khol deti hai
Jo kahi na jaaye woh baat bol deti hai
Sixth point- Smile
Koi aapki baaton ko sunkar
sach mei khush hai, ya sirf dikhaawa kar raha hai
ye bhi jaan na bohat aasaan hai
Kissi ko apki baat sun kar sach mei hasi aa rahi hai
toh unki aankhon ke paas crinkles padenge
Yaani ki aankhon ki end ki taraf
skin mei thodi silvatein si aayengi
Iska matlab saaf hai
ki uss insaan ko aapki baatein sunkar
Sach mei accha laga
woh sahi maayne mein khush hain
Agar toh unki smile thodi feeki si hai,
Aisi hai jismein unki aankhon ke aas paas
kuch crinkles nahi pad rahe
toh iska matlab hai,
unhein aapki baaton mein koi
bohat zyada dilchaspi bhi nahi hai
Toh woh thode khush hain lekin thoda
dikhaawa bhi kar rahe ki unko aapki baat acchi lagi
Aur apko pata hai ki aap kisi ki
smile ki duration, yaani ki kitni der unhone smile kari,
Usse bhi pata laga sakte hain ki
unhein aapki baatein sunkar
accha laga ya nahi
Research kehti hai ki agar koi aapki baat sunne ke baad
Agar unke chehre par 6-7 second se zyada
smile rehti hai,
toh iska matlab ye hai
ki woh aapki baat se khush hain,
santusht hain, satisfied hain
Aur agar iss muskuraahat ki duration
3-6 seconds tak ki hai,
toh iska matlab unhein kuch khaas khushi nahi hui
Again ,
woh thoda khush hone ka dikhaawa kar rahe hain
Lekin agar muskuraahat isse bhi kam hai
yaani ki mushkil se 1-2 seconds hain
toh iska matlab ki unke mann mein kahin udaasi
ya phir aapki baat se zara bhi khush nahi hain
ya.. apse gussa hain
Aur ye 1-2 seconds ki smile
kai baar sach mein badi khatarnaak hoti hai
Seventh point- Chest
Ek insaan ke chest bhi
uske mood ko, uske jhukaav ko
uski inclination ko darshaata hai
Agar kisi function mein, shadi mein, birthday mein
kisi se baat karte waqt
kisi insaan ki chest baahar ki taraf hai,
Woh baahar ki taraf pint kar kar khada hai,
toh iska matlab hai ki woh uss meeting mei
uss jagah mein rehne mei interested nahi hai
ya phir jo baat kahi jaa rahi hai,
usse ittefaaq nahi rakhta
Kahin na kahin woh disagree kar raha hai
ya toh uss event se,
ya phir uss insaan se
Agar teen ya usse zyada log
khade rehkar baat kar rahe hain
toh saamne wala jiski taraf chest karke khada hai
doosron ki baat par bhi dhyaan de raha hai lekin,
chest agar kisi ek insaan ki taraf hai,
toh iska matlab woh insaan
uski taraf attracted hai,
ya uss insaan ko zyada sunna chaahta hai
usko zyada sunana chahta hai
Baat karte waqt agar chest aage ki taraf ho
toh iska matlab uss insaan ko aap par vishwaas hai
woh aapke liye open hai
Eighth point- Posture
Ek insaan apne khade hone par,
apne chalne ke andaaz se
apne baare mein bohat kuch keh jaata hai
Bas padhna aana chahiye
Jo log confident hote hain,
aatm vishwaas se bhare hue hote hain,
Jinhein khud par aur khud ki Qaabiliyat par
bharosa hota hai
Wo jabc chalte hain
toh unke kandhe bilkul straight hote hain
Woh apne shoulders
humesha broad rakhte hue chalte hain
JAb woh chalte hain toh unki chaal mein bhi
ek alag josh, ek energy dikhti hai
jisko hum "confident posture" kehte hain
Jin logon ke shoulders chalne waqt
neeche ki taraf jhuke hote hain
woh generally under confident hote hain
yaani ke unmein aatm vishwaas kam hota hai
unhein khud par bharosa nahi hota
aur unki energy, unka josh, kam hota hai
Haan agar kisi ki koi beemari hai ya umr ho chuki hai
Aur woh uss wajah se jhuka hai toh
apna analysis mat kijiye
Ninth- Copying gesture
Jab aap kisi se baat kar rahe ho na toh notice karo
ki uski body ki movements
yaani ki uske gestures
kis tarah ke hain
Agar saamne wala insaan apke gestures ko
copy karta hai,
Aapke jaise hand movements hain,
aapke jaisi leg movements hain,
yahan tak ki chakne aur bolne ke tareeke bhi
same hote ja rahe hain
toh iska matlab hai ki woh aapse attracted hai
Uska mind apko pasand kar raha hai,
apko follow kar raha hai,
Lekin agar opposite hota jaa raha hai,
aapke movements se abhi koi opposite chal rahe hain
toh woh aapki taraf khaas attracted nahi hain
Dost ho sakte hain lekin uss tarah se aapko
pasand nahi karte
Tenth and last- Playing with hair
Baalon ke saath khelna
Ayiye dekhte hain jab haath
baalon ke saath hote hain
toh iska kya matlab hota hai
Agar toh koi baar baar apne baalon se
khel raha hai, ya khel rahi hai
aur apne baalon ko apne chehre se door le kar
ja rahi hai, baar baar
toh iska matlab hai ki woh open minded hai
khule vichaaron se hai
ya phir ye bhi ho sakta hai
ki woh aapse flirt karne ki koshish kar rahe hain
Lekin agar kisi ne  ek haath se
baalon ko pakad kar rakha hai
aur doosre haathon se unhei sehla rahe hain
ya suljha rahe hain,
toh iska matlab ki woh bohat hi zyada
nervous ho rahe hain
Wo kisi tareeke se situation se door jaana chahte hain
thoda ghabra rahe hain
Bhaashayein toh abhi ijaad hui hain
Shareer humesha bolta aaya hai
Na chhup sakein dil ki baatein
saare raaz ye kholta aaya hai
Main jaanta hun
ki ye 10 points apko ek sath yaad nahi ho gaye honge
Isiliye ye video Youtube par
free hai, ispar koi tax nahi hai
Jitni baar chaaho, utni baar dekho
Dobaara dekho
Aur dheere dheere
ye points apke mann mein bas jayenge
Phir jab aap logon ko miloge,
toh unki body language ko padh paaoge
unko zyada easily, zyada achhe se
samajh paaoge
jisse apke rishte better honge
Logon ko jab hum samjhne ki kala jaan lein,
logon ki mann ki baat ko padhna jaan lein
toh log humaare aur qareeb aa jaate hain
humaari dostiyaan, humare rishte
sudhar jaate hain
Aur shuru shuru mei apko maza ayega
logon ki body language padhne mein
Haan... ye banda ye soch raha hai
ye bandi wo soch rahi hai
Iska matlab ye hai
Lekin,
Zyada ghoor ke bhi mat dekhna shuru kar dena
Log aap par shak karna shuru kar sakte hain
Kyunki ladka ladki ko ghoore tab toh problem hai hi,
lekin ladka ladke ko ghoore,
toh bhi problem hai
So, doston ,ye thi ek video ki kaise ap logon ki
body language ko padh sakte hain , samajh sakte hain
Hum aise hi apne mission par lage rahenge
Training programmes ko classroom mein se nikal kar
interesting tareeke se Youtube ke channel par apko
dete rahenge
So that aap apni personality ko improve kar paao
Khud ko apni life mein, apne career mein grow kar pao
Video achhi lagi ho toh like zaroor daba dena
aur iss video ke baare mein aone vichaar
comments mein zaroor likhna
Aur iss video ko har kissi tak pahunchaao
Training ko phailaao
Country ko aage badhaao
Iss video ko share zaroor karna
Facebook and whatsapp par share kar dena
Aisi kayi saari videos aapko humaare youtube channel
par mil jayeingi aur agar abhi tak,
subscribe nahi kiya,
toh neeche sunscribe par daba dein aur
notifications wali bell ko on kar lein
so that saari updates aap tak pohachti rahein
hum apko aage badhate rahe aur aap aage badhte rahe
Iske elaava, aap Facebook, Instagram
ya phir meri website ke through
aap humaare sath jud sakte hain
Phir milenge agle video mein ek naye topic ke saath
Till then, stay blessed
Stay inspired
And I love you all!
